Shimoliy Koreyaning DPRK Today portali o‘zining YouTube-kanalida AQShga yadroviy zarba berilishi modellashtirilgan rolikni e’lon qildi. 4 daqiqayu 11 soniya davom etuvchi "Oxirgi imkoniyat" deb nomlangan rolikda Shimoliy Koreya armiyasi imkoniyatlari namoyish qilingan. Rolikning oxirida ballistik raketa Vashingtondagi Avraam Linkoln yodgorlik majmuasiga kelib urilgan lavhalar aks etgan. Rolikning o‘zi AQShning alanga ichida qolgan bayrog‘i tasviri bilan yakunlanadi. "AQSh tomonidan ig‘vogarliklarga yo‘l qo‘yiladigan bo‘lsa, biz hech ikkilanishsiz ogohlantiruvchi yadroviy zarba beramiz. Amerika xalqi yorug‘ olamda yashash-yashamasligini hal qilish AQShning o‘ziga havola", deb videoga izoh berilgan. Shimoliy Koreya mart oyi boshidan beri bir qator katta ko‘lamli harbiy mashg‘ulotlar o‘tkazdi. 21 martda mamlakatning g‘arbiy sohilidan raketa uchirilgan. Pxenyan, shuningdek, 18 martda ham 22 daqiqalik farq bilan Yapon dengizi tomon 2 ta ballistik raketa yo‘naltirdi.